বিরোধী রাজনীতিকদের বেনজির আক্রমণ করলেন প্রধানমন্ত্রী নরেন্দ্র মোদী। নোট বাতিল থেকে ডিজিটাল লেনদেন সব কিছু নিয়েই বিরোধীদের কটাক্ষের মুখে মোদী। সব বিরোধিতার জবাবও দেননি তিনি। কিন্তু সব উত্তর এক সঙ্গে দিয়ে দিলেন রবিবার। উত্তরপ্রদেশে নির্বাচনী প্রচারে গিয়ে তিনি বললেন, বিরোধী দলেরা তাঁর উপরে রেগে গিয়েছে কারণ, তিনি রাজনৈতিক দলগুলির ‘স্ক্রু টাইট’ করার পদক্ষেপ করেছেন।
পাঁচ রাজ্যে ভোটগ্রহণ শুরু হয়ে গিয়েছে। নির্বাচনী এলাকার বিচারে দেশের সবথেকে গুরুত্বপূর্ণ রাজ্য উত্তরপ্রদেশে কয়েকদিনের মধ্যেই ভোটগ্রহণ শুরু। রবিবার উত্তরপ্রদেশে প্রচারে আসেন প্রধানমন্ত্রী। আলিগড়ে একটি জনসভায় বক্তব্য রাখতে গিয়ে কালো টাকার বিরুদ্ধে তাঁর অভিযানের কথা বলেন। ইতিমধ্যেই অর্থমন্ত্রী তাঁর বাজেট প্রস্তাবে রাজনৈতিক দলের অনুদান সংগ্রেহের উপরে নানা বিধি নিষেধ আরোপের ঘোষণা করেছেন। তারই জের টেনে, এ দিন প্রধানমন্ত্রী বিরোধী দলদের এক হাত নেন। নোট বাতিলের পরে বিভিন্ন রাজনৈতিক দল কালো টাকা ব্যাঙ্ক অ্যাকাউন্টে ঢুকিয়ে ফেলেছে বলেও কটাক্ষ করে তিনি বলেন, ‘ওঁরা (রাজনৈতিক দল) মনে করেছে মোদী এই ফাঁকি ধরতে কোনও ব্যবস্থা রাখেনি। কিন্তু, ওঁরা জানে না, ব্যাঙ্ক অ্যাকাউন্ট বেনামে জমা করে দেওয়া সব টাকার হদিস পেতে সব পরিকল্পনা করা রয়েছে। আমি চাই, ওই সব টাকা দেশের উন্নতির জন্য, দেশের যুব সম্প্রদায়ের জন্য কাজে লাগুক।’
গরিব মানুষের প্রধানমন্ত্রী জন ধন প্রকল্পের ব্যাঙ্ক অ্যাকাউন্টে বিপুল পরিমাণে কালো টাকা সরিয়ে ফেলা হয়েছে বলে আগেই অভিযোগ করেছিলেন মোদী। তখন থেকেই প্রশ্ন উঠেছিল, রাজনৈতিক দলের হাতে থাকা কালো টাকা কী করে ধরবেন প্রধানমন্ত্রী? এ বার তিনি জানিয়ে দিলেন তার পরিকল্পনাও করে রেখেছে কেন্দ্র। এ দিন মোদী বলেন, ‘নোট বাতিলের পরে ব্যাঙ্ক অ্যাকাউন্টে জমা দেওয়া টাকার হিসেব পাওয়ার জন্য যাবতীয় পরিকল্পনা করা রয়েছে। মানুষের অধিকার রক্ষার লড়াইয়ের জন্যই নোট বাতিল করা হয়েছিল। ইঁদুরে খেয়ে নেওয়া ৪০ হাজার কোটি টাকা আমরা উদ্ধার করেছি। এই টাকা সাধারণ মানুষের জন্য খরচ করা হবে।’
নোট বাতিলের পরে কেন্দ্রের বিরোধিতায় সরব হয় অনেক রাজনৈতিক দল। তবে সব থেকে বেশি সরব হয় তৃণমূল কংগ্রেস। এ দিন প্রধানমন্ত্রী অবশ্য কোনও রাজনৈতিক দলের নামোল্লেখ করেননি। তিনি বিরোধী রাজনীতিক বলে সকলকে একই সঙ্গে আক্রমণ করেছেন। তবে তাঁর আক্রমণে তৃণমূল কংগ্রেসও ছাড় পায়নি। উত্তরপ্রদেশ বিধানসভা নির্বাচনে সমাজবাদী পার্টির সঙ্গে জোটবদ্ধ হওয়াকেও নিশানা করেন মোদী। তিনি বলেছেন, ‘আমার স্ক্রু টাইট করে দেওয়ার ভয়েই সবাই জোট বেঁধেছে।’